RESOLUCIÓN do 29 de decembro de 2025 pola que se convoca e regula, mediante tramitación anticipada de gasto e en réxime de concorrencia non competitiva, para o ano 2026, a concesión de axudas ás asociacións de persoas consumidoras da Comunidade Autónoma de Galicia para a realización de diversas actividades de sensibilización, formación e divulgación en materia de consumo (código de procedemento CO400B).
Instituto Galego do Consumo e da Competencia — III. Outras disposicións — 21/01/2026

O artigo 51 da Constitución española establece que os poderes públicos garantirán a defensa das persoas consumidoras e usuarias protexendo, mediante procedementos eficaces, a seguridade, saúde e os lexítimos intereses económicos destas.
O Estatuto de autonomía de Galicia, no seu artigo 30, punto, parágrafo cuarto, outórgalle á Comunidade galega competencias exclusivas en materia de defensa das persoas consumidoras e usuarias.
A Lei 2/2012, do 28 de marzo, galega de protección xeral das persoas consumidoras e usuarias, consciente da situación de desvantaxe e mesmo de indefensión en que se atopan estas con demasiada frecuencia, no actual escenario de mercado, no momento de adquirir un produto ou contratar un servizo, regula, entre outros aspectos, a protección dos lexítimos intereses económicos das persoas consumidoras e a información sobre os diferentes bens, produtos e servizos que se ofrecen no mercado.
Por outra banda, a citada Lei 2/2012 establece no seu capítulo VII do título I que corresponde á Comunidade Autónoma de Galicia, a través do seu órgano competente en materia de consumo, fomentar a formación e a educación das persoas consumidoras coidando o coñecemento dos seus dereitos para que os poidan exercer, de acordo con pautas de consumo responsable, nun mercado global, altamente tecnificado e cambiante. Esta formación deberá orientarse a lograr instaurar no consumidor e usuario unhas pautas de consumo responsable, con criterios de sustentabilidade ambiental, económica e social e, de forma especial, prevención do sobre endebedamento.
Asemade, a divulgación en materia de consumo, así como os plans e programas necesarios para levar a cabo esta educación e formación, deberá efectuarse en colaboración, entre outras, coas organizacións de persoas consumidoras implantadas na nosa comunidade autónoma.
Considéranse tres ámbitos de actuación prioritarios:
– Transformación dixital.
– Persoas consumidoras vulnerables.
– Formación e educación sustentable, económica, integral e inclusiva.
Neste contexto, o desenvolvemento de actividades de sensibilización, formación e divulgación en materia de consumo resulta imprescindible, especialmente naquelas materias que afectan máis persoas consumidoras, son obxecto dun maior número de consultas ou reclamacións ou inciden dun modo relevante nas persoas máis vulnerables.
Así, unha das materias que experimenta un maior número de consultas e reclamacións por parte de persoas consumidoras está relacionada coa subministración de enerxía, onde existen numerosas dúbidas e incidencias relacionadas coa comercialización, a facturación, a medición e os diferentes aspectos relacionados co consumo, polo que a Administración considera de máximo interese potenciar actuacións de formación, sensibilización e divulgación que informen as persoas consumidoras e esclarezan as súas dúbidas.
Por outra banda, o funcionamento dos mercados é cada vez máis dixital e global. O comercio electrónico está a incrementar as súas cifras de actividade e de facturación, creando novos formatos e tamén novas formas de negocio que afectan as persoas consumidoras, polo que o coñecemento dos dereitos que as asisten neste tipo intercambios comerciais a distancia e as salvagardas que se deben adoptar resultan tamén imprescindibles, máximo cando se inclúen mecanismos de pagamento dixitais, transferencia de datos persoais e a incorporación de novas realidades.
Na liña do anterior, convén ter en conta a crecente presenza da intelixencia artificial (IA) en bens, servizos e relacións de consumo, o que fai necesario un labor especifico de formación sobre esta tecnoloxía. A IA xa intervén en procesos de recomendación de produtos, fixación de prezos, atención ao cliente e individualización de experiencias, influíndo directamente nas decisións de compra e na información que reciben os consumidores. Con todo, a incorporación da IA tamén supón riscos relevantes para os dereitos das persoas consumidoras: opacidade na toma de decisións automatizadas, posibles rumbos e discriminacións, tratamento masivo de datos persoais, falta de transparencia e dificultades para reclamar fronte a decisións inxustas ou erróneas, polo que cómpre a formación e divulgación neste eido para reforzar os coñecementos das persoas consumidoras.
Outro dos temas relevantes na actualidade e que máis preocupa ás persoas consumidoras é o acceso á vivenda, xa sexa mediante compra ou alugamento, que implica para o consumidor unha serie de dereitos fundamentais, pero tamén riscos que deben ser coñecidos e xestionados adecuadamente. A complexidade normativa, os gastos asociados e a posibilidade de conflitos contractuais fan imprescindible que os consumidores estean ben informados sobre os seus dereitos e sobre as incidencias que poden xurdir ao asinar un contrato de compravenda ou arrendamento.
Xunto co acceso á vivenda, o funcionamento do sector dos servicios financeiros tamén preocupa a unha gran parte da sociedade, polo que merece unha grande atención ao ter experimentado unha profunda transformación debida, por unha banda, á dixitalización do servizo e, por outra banda, á existencia de novos axentes e produtos financeiros que poden incidir no nivel de endebedamento das persoas consumidoras e que exixen dispoñer dunha formación adaptada ás súas necesidades.
Por todo isto, a Consellería de Emprego, Comercio e Emigración da Xunta de Galicia, na súa función de protexer os dereitos das persoas consumidoras e usuarias, considera imprescindible fomentar o desenvolvemento de actuacións de sensibilización, formación e divulgación, especialmente naqueles supostos como os referidos, en que existe unha maior vulnerabilidade, preocupación e un gran número de consultas e reclamacións por parte das persoas consumidoras.
A Orde da Consellería de Economía do 11 de febreiro de 1998 pola que se regula a tramitación anticipada dos expedientes de gasto (DOG núm. 34, do 19 de febreiro), modificada pola Orde do 27 de novembro de 2000 (DOG núm. 231, do 29 de novembro) e pola Orde do 25 de outubro de 2001 (DOG núm. 209, do 29 de outubro), posibilitan a tramitación anticipada dos expedientes de gasto imputables ao capítulo VII no exercicio inmediatamente anterior ao dos orzamentos con cargo aos cales se vaian imputar os correspondentes gastos, sempre que exista crédito adecuado e suficiente no proxecto de Lei de orzamentos xerais para o ano 2026, aprobado polo Consello da Xunta de Galicia extraordinario do día 17 de outubro de 2025.
De acordo co disposto no artigo 3.1 da Orde da Consellería de Economía e Facenda do 11 de febreiro de 1998, a tramitación anticipada poderá chegar como máximo ata o momento anterior ao da disposición ou compromiso de gasto. Así mesmo, segundo o establecido no artigo 5 da devandita orde, todos os actos de trámite ditados en desenvolvemento desta resolución se entenden condicionados a que, unha vez aprobada a Lei de orzamentos xerais da Comunidade Autónoma de Galicia para o ano 2026, subsistan as mesmas circunstancias de feito e de dereito existentes no momento da súa produción.
Con este fin, na Lei de orzamentos xerais da Comunidade Autónoma de Galicia para o ano 2026 existe, na aplicación 14.80.613A.781.0, unha partida orzamentaria consignada pola contía de 24.000 €, para atender as ditas axudas da presente resolución.
En virtude do exposto, e no exercicio das atribucións que me foron conferidas
Artigo 1. Convocatoria e bases reguladoras
Esta resolución ten por obxecto aprobar as bases, que se inclúen como anexo I, polas que se rexerá a concesión de axudas do Instituto Galego do Consumo e da Competencia ás asociacións de persoas consumidoras e usuarias da Comunidade Autónoma de Galicia para o desenvolvemento de actividades de sensibilización, formación e divulgación en materia de subministración de enerxía, comercio electrónico seguro, intelixencia artificial, vivenda e servizos financeiros, durante o ano 2026, e proceder á súa convocatoria (código de procedemento administrativo CO400B).
Artigo 2. Solicitudes
1. Para poder ser beneficiaria das axudas deberá presentar unha solicitude axustada ao modelo normalizado que se inclúe como anexo II desta resolución, que irá acompañada dos documentos que se especifican no artigo 5 das bases reguladoras.
2. Cada asociación poderá presentar unha única solicitude (anexo II). En cada solicitude poderán figurar ata un máximo de 24 actividades por asociación (anexo III), tendo en conta o establecido no artigo 2.3 das bases reguladoras.
3. As solicitudes para participar no procedemento de concesión das axudas presentaranse na forma e prazo que se indican no seguinte artigo.
Artigo 3. Forma, lugar e prazo de presentación das solicitudes
1. As solicitudes presentaranse obrigatoriamente por medios electrónicos a través do formulario normalizado dispoñible (anexo II) na sede electrónica da Xunta de Galicia, https://sede.xunta.gal
De conformidade co artigo 68.4 da Lei 39/2015, do 1 de outubro, do procedemento administrativo común das administracións públicas, se algunha das persoas interesadas presenta a súa solicitude de xeito presencial, será requirida para que a emende a través da súa presentación electrónica. Para estes efectos, considerarase como data de presentación da solicitude aquela en que fose realizada a emenda.
Para a presentación das solicitudes poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (https://sede.xunta.gal/chave365).
2. O prazo para a presentación das solicitudes será dun mes. Este prazo iniciarase ás 9.00 horas do quinto día hábil posterior a partir do día seguinte ao da publicación desta resolución no
Diario Oficial de Galicia
. Ó último día de presentación de solicitudes finalizará ás 20.00 horas. Se o último día do prazo é inhábil, entenderase prorrogado ao primeiro día hábil seguinte, e se no mes de vencemento non hai día equivalente ao inicial do cómputo, entenderase que o prazo remata o último día do mes.
3. Non obstante, no suposto de que antes de finalizar o prazo de presentación de solicitudes se esgotase o crédito establecido na convocatoria, o órgano concedente acordará a inadmisión de solicitudes e publicará tal circunstancia no DOG e na páxina web do Instituto Galego do Consumo e da Competencia.
Artigo 4. Prazo de duración do procedemento de concesión
Unha vez rematado o prazo para a presentación de solicitudes, estas serán tramitadas de acordo co procedemento establecido nas bases reguladoras, que non poderá ter unha duración superior a 3 meses. O prazo empezará a computar a partir do dia seguinte ao da presentación da solicitude.
O vencemento do prazo máximo sen terse notificado a resolución lexitima os interesados para entender desestimada por silencio administrativo a solicitude de concesión da axuda.
Artigo 5. Información aos interesados
Sobre este procedemento administrativo poderase obter documentación normalizada ou información adicional no Instituto Galego do Consumo e da Competencia, a través dos seguintes medios:
a) Na Guía de procedementos e servizos da sede electrónica, que se pode consultar na seguinte ligazón: https://sede.xunta.gal/guia-de-procedementos-e-servizos
b) Na páxina web oficial do Instituto Galego do Consumo e da Competencia, http://consumo.xunta.gal
c) Nos teléfonos 981 54 55 45 e 981 54 54 16 do Instituto Galego do Consumo e da Competencia.
d) No enderezo electrónico igc.xerencia@xunta.gal
e) De xeito presencial, nas oficinas do Instituto Galego do Consumo e da Competencia, na avenida Gonzalo Torrente Ballester, núm. 3, 1-5, baixo, Santiago de Compostela.
Así mesmo, para cuestións xerais sobre este ou outro procedemento poderá facerse uso do teléfono de información xeral da Xunta de Galicia, que é o 012 (desde o resto do Estado: 902 12 00 12).
Disposición derradeira primeira. Desenvolvemento da resolución
Facúltase o director do Instituto Galego do Consumo e da Competencia para que dite as resolucións necesarias para a aplicación do disposto nesta resolución.
Disposición derradeira segunda. Entrada en vigor
Esta resolución entrará en vigor o día seguinte ao da súa publicación no
Diario Oficial de Galicia
.
Santiago de Compostela, 29 de decembro de 2025
Artigo 1. Obxecto e réxime das axudas
1. As axudas reguladas nestas bases teñen por obxecto a realización, por parte das asociacións de persoas consumidoras inscritas na sección xeral do Rexistro de Organizacións de Consumidores e Usuarios de Galicia, dun programa de actividades de sensibilización, formación e divulgación en materia de subministración de enerxía, comercio electrónico seguro, intelixencia artificial, vivenda e servizos financeiros, coas especificidades que se establecen no artigo 2 destas bases.
2. O procedemento de concesión destas axudas tramitarase en réxime de concorrencia non competitiva, de acordo co establecido na Lei 9/2007, do 13 de xuño, de subvencións de Galicia, que no seu artigo 19.2 establece que as bases reguladoras das convocatorias de axudas poderán exceptuar do requisito de fixar unha orde de prelación entre as solicitudes presentadas que reúnan os requisitos establecidos cando, polo obxecto e finalidade da subvención, non sexa necesario realizar a comparación e prelación das solicitudes presentadas nun único procedemento ata o esgotamento do crédito orzamentario.
Artigo 2. Actuacións e gastos susceptibles de axuda
1. As axudas concederanse para atender os gastos xerados polo desenvolvemento de programas de actividades en cinco modalidades:
Modalidade A. Subministración de enerxía. Programas de actividades que impliquen sensibilización, formación e divulgación que xeren, nas persoas consumidoras a que van dirixidas, un grao de coñecemento da problemática da facturación e consumo de subministración de enerxía, co fin de que adquiran os coñecementos suficientes que lles permitan tomar decisións que redunden nun aforro e racionalidade do gasto en consumo enerxético.
Modalidade B. Comercio electrónico seguro. Programas de actividades que impliquen sensibilización, formación e divulgación que xeren, nas persoas consumidoras a que van dirixidas, un grao de coñecemento da problemática de levar a cabo un uso seguro e correcto do comercio electrónico e das compras seguras na internet, co fin de que adquiran os coñecementos suficientes que lles permitan tomar decisións que redunden nunha compra segura e satisfactoria para o consumidor.
Modalidade C. Intelixencia artificial. Programas de actividades que impliquen sensibilización, formación e divulgación que xeren, nas persoas consumidoras a que van dirixidas, un grao de coñecemento da problemática da crecente presenza da IA en bens, servizos e relacións de consumo, así como o seu funcionamento en procesos de recomendacións de produtos, fixación de prezos e atención ao cliente que poida influír directamente nas decisións de compra.
Modalidade D. Vivenda. Programas de actividades que impliquen sensibilización, formación e divulgación que xeren, nas persoas consumidoras a que van dirixidas, un grao de coñecemento que lles permita coñecer os seus dereitos e obrigas na materia para protexelas e mantelas precavidas ante posibles incidencias.
Modalidade E. Servizos financeiros. Programas de actividades que impliquen sensibilización, formación e divulgación na materia e que xeren, nas persoas consumidoras a que van dirixidas, un grao de coñecemento que facilite e axude ás familias a manter as súas finanzas en orde, controlando os seus gastos, administrando eficientemente o seu orzamento, avaliando a súa capacidade de gasto e endebedamento, así como diferenciando os gastos precisos daqueles superfluos, co fin de que adquiran os coñecementos suficientes que lles permitan tomar decisións que redunden nunha situación financeira segura e satisfactoria para a persoa consumidora.
2. Con carácter xeral, e de acordo co establecido no artigo 29 da Lei 9/2007, do 13 de xuño, de subvencións de Galicia, considéranse gastos subvencionables aqueles que de xeito indubidable respondan á natureza da actividade subvencionable.
Todos estes gastos teñen que ser realizados e efectivamente pagados desde o 1 de xaneiro de 2026 e ata a data límite de xustificación establecida no artigo 18. Poderán terse en conta xustificantes de gastos devindicados que na data de xustificación deste aínda non fosen efectivamente pagados, sempre e cando se refiran aos gastos de cotas patronais e obreiras da Seguridade Social e os relacionados con obrigas tributarias concernentes ao IRPF.
A tipoloxía dos gastos subvencionables para todas as modalidades descritas son os que se recollen a seguir:
a) Os gastos derivados da organización da actividade de formación como alugueres de espazo alleos á organización solicitante, creación de páxinas web ou servizos de apoio informático, gastos de imaxe e son para o evento, tradución, márketing e sinaléctica.
b) Os gastos de difusión e publicidade do evento.
c) Os gastos correspondentes ao desprazamento dos relatores que impartan as actividades de formación.
d) As gratificacións ou honorarios aos relatores que impartan a actividade de formación.
e) Material didáctico usado na actividade de formación.
Os gastos subvencionados nesta orde son investimentos de carácter inmaterial correspondentes a actividades consistentes na realización de programas de sensibilización, formación e divulgación sobre determinadas materias problemáticas que afectan os consumidores. Estas accións crean un valor social e educativo como é o coñecemento, capacitación e conciencia social, e constitúense nun ben inmaterial polo efecto formativo e divulgativo que orixina na poboación destinataria.
Considéranse custos subvencionables aqueles gastos que se xeren e que sexan directamente imputables ás actuacións de sensibilización, formación e divulgación seguintes:
Modalidade A. En materia de subministración de enerxía, en concreto:
a) Desenvolvemento de actividades formativas maioritariamente prácticas encamiñadas a identificar, esclarecer e coñecer os dereitos como usuarios do sector enerxético e os datos esenciais que conforman a factura de consumo enerxético, como pode ser:
– A diferenza entre as empresas distribuidoras e as comercializadoras.
– Os diferentes datos relacionados co consumos enerxético. Datos que deben figurar na factura segundo o modelo oficial para PVPC. Mercado libre e mercado regulado.
– Os datos relacionados co custo económico da subministración de enerxía que se aplica en cada facturación.
– Os datos económicos que se ven implicados no importe final da factura.
– O consumidor vulnerable. Bono social e outras medidas de protección. Requisitos, tramitación e como afecta a facturación.
– Como reclamar.
Deberá quedar xustificado, coa elaboración dun programa, que estas materias son obxecto da actividade formativa.
b) Desenvolvemento de actividades formativas maioritariamente prácticas co fin de sensibilizar e concienciar da importancia no aforro no consumo enerxético (consumo de electrodomésticos, clases enerxéticas dos electrodomésticos, tipo de tarifas e comparativa entre mercado regulado e libre).
Modalidade B. En materia de comercio electrónico seguro, en concreto:
– Desenvolvemento de actividades formativas maioritariamente prácticas encamiñadas a identificar, esclarecer e coñecer os dereitos como usuarios do comercio electrónico e consellos para operar dixitalmente dun xeito seguro, de como se leva a cabo unha compra pola internet e prácticas que se deben ter en conta cando se quere usar o comercio electrónico dun xeito seguro e eficiente, como pode ser:
a) Aspectos que hai que ter en conta antes de contratar:
– Posta a punto dos dispositivos. Recomendacións de seguridade básicas; configuración da rede.
– Identificación das tendas en liña de confianza. Comprobación da información do comerciante; identificar o titular/responsable do comercio; comprobar que se trata de comunicacións seguras; selos de confianza.
– Deteccións de fraudes.
Phishing
;
carding
; paxinas de venda en liña falsas; estafas a través do correo electrónico; servizos de compravenda ou de venda de segunda man.
– Requisitos de información previa e específicos adicionais para contratos celebrados en mercados en liña.
b) Aspectos que tes que ter en conta se decides comprar:
– Xustificación da contratación e execución do contrato.
– Medios de pagamento para compras en liña. Envío de diñeiro en efectivo; contra reembolso; transferencia bancaria; pagamento con tarxeta; pagamentos a través de intermediarios.
– Configuración das contas de usuario. Contrasinais seguros; activar a dobre verificación; recuperación de contas; cando gardar información dos métodos de pagamento.
c) Aspectos que hai que ter en conta despois de comprar:
– Dereito de desistencia.
– Garantías e servizos despois da venda.
– Gastos de envío e devolución.
– Dereitos sobre os datos persoais. Dereito de acceso; dereito de rectificación; dereito de cancelación.
– Deber de segredo e publicación de datos.
– Como reclamar.
Modalidade C. Desenvolvemento de actividades formativas maioritariamente prácticas, encamiñadas a identificar, esclarecer e coñecer toda a problemática que pode xurdir do uso da intelixencia artificial nas relacións de consumo e que deberán abarcar todas e cada unha das seguintes temáticas:
– Introdución á intelixencia artificial. Os grandes modelos de intelixencia artificial
– Como usar a intelixencia artificial de forma axeitada desde o punto de vista da persoa consumidora.
– Desafíos e riscos que supón o uso da intelixencia artificial.
– A protección de datos e a intelixencia artificial.
En calquera das modalidades solicitadas deberá quedar xustificado, coa elaboración dun programa, que estas materias son obxecto da actividade formativa.
Modalidade D. Desenvolvemento de actividades formativas maioritariamente prácticas, encamiñadas a identificar, esclarecer e coñecer toda a problemática da vivenda que lles podería afectar como usuarios e que deberán abarcar todas e cada unha das seguintes temáticas:
– Dereitos e obrigacións na compra e alugamento de vivenda: Información precontractual, transparencia contractual, documentación obrigatoria e protección fronte a cláusulas abusivas.
– Principais riscos e fraudes inmobiliarios: como identificar prácticas enganosas, verificar a titularidade, cargas da vivenda e evitar estafas tanto na compra coma no alugamento.
– Gastos, impostos e seguros asociados: diferenzas entre compra e alugamento, impostos aplicables, gastos notariais e de rexistro, a importancia do seguro de danos (obrigatorio en hipotecas) e do seguro de fogar, tanto para propietarios como para inquilinos.
– Propiedade horizontal e dereitos en comunidades de veciños: normativa aplicable, dereitos e deberes dentro da comunidade, xestión de cotas, acordos e resolución de conflitos en edificios e urbanizacións.
– Xestoras e intermediarios inmobiliarios: dereitos do consumidor fronte a axencias e xestoras, prohibición de trasladar gastos de xestión ao inquilino, comisións, e como actuar ante prácticas abusivas ou enganosas.
Modalidade E. Desenvolvemento e impartición de actividades formativas maioritariamente prácticas, encamiñadas a identificar, esclarecer e coñecer toda a problemática dos produtos e servizos financeiros que lles poderían afectar como usuarios e que deberán abarcar todas e cada unha das seguintes temáticas:
– Servizos bancarios físicos e dixitais. Dereitos das persoas consumidoras.
– Orzamento familiar e capacidade de endebedamento.
– Contas bancarias e comisións bancarias. Conta de pagamento básica.
– Créditos ao consumo. Tarxetas
revolving
e préstamos rápidos.
– Préstamos hipotecarios.
– Contratación de servizos financeiros na internet.
– Como reclamar.
En calquera das modalidades solicitadas deberá quedar xustificado, coa elaboración dun programa, que estas materias son obxecto da actividade formativa.
3. Cada actividade, independentemente da modalidade que se solicite, financiarase cunha contía máxima total de 200 euros (IVE incluído) por actividade. O número máximo de actividades que se pode solicitar é de 24 actividades por asociación, cun límite máximo de 12 actividades por modalidade. Cada asociación poderá elixir o número de actividades que desexe levar a cabo, así como a súa modalidade, e poderá incluír o número de modalidade que considere, sempre que non se exceda o número máximo de 24 actividades por asociación e 12 actividades por modalidade.
4. A duración mínima de cada actividade será de 2 horas presenciais.
Artigo 3. Financiamento e concorrencia
1. O Instituto Galego do Consumo e da Competencia concederá axudas ás asociacións de persoas consumidoras de Galicia por un importe total de 24.000 euros, con cargo á aplicación orzamentaria 14.80.613A.781.0 do orzamento do Instituto Galego do Consumo e da Competencia para o ano 2026, sen prexuízo de ulteriores variacións producidas como consecuencia da existencia dunha maior dispoñibilidade orzamentaria, o que poderá dar lugar á concesión de máis axudas. Tal incremento de crédito poderá provir de xeracións, ampliacións, incorporacións ou transferencias de crédito.
Non obstante, cabe sinalar que este procedemento se tramita con base na Orde da Consellería de Economía do 11 de febreiro de 1998 pola que se regula a tramitación anticipada dos expedientes de gasto (DOG núm. 34, do 19 de febreiro), modificada pola Orde do 27 de novembro de 2000 (DOG núm. 231, do 29 de novembro) e pola Orde do 25 de outubro de 2001 (DOG núm. 209, do 29 de outubro), que posibilita a tramitación anticipada dos expedientes de gasto imputables ao capítulo VII no exercicio inmediatamente anterior ao dos orzamentos con cargo aos cales se vaian imputar os correspondentes gastos, sempre que exista crédito adecuado e suficiente no proxecto de Lei de orzamentos xerais para o ano 2026, aprobado polo Consello da Xunta de Galicia extraordinario do día 17 de outubro de 2025.
De acordo co disposto no artigo 3.1 da Orde da Consellería de Economía e Facenda do 11 de febreiro de 1998, a tramitación anticipada poderá chegar como máximo ata o momento anterior ao da disposición ou compromiso de gasto. Así mesmo, segundo o establecido no artigo 5 da devandita orde, todos os actos de trámite ditados en desenvolvemento desta resolución se entenden condicionados a que, unha vez aprobada a Lei de orzamentos xerais da Comunidade Autónoma de Galicia para o ano 2026, subsistan as mesmas circunstancias de feito e de dereito existentes no momento da súa produción.
Con este fin, faise constar que no proxecto de Lei de orzamentos xerais da Comunidade Autónoma de Galicia para o ano 2026 existe na devandita aplicación 14.80.613A.781.0, unha partida orzamentaria consignada pola contía de 24.000 € para atender as axudas desta resolución.
2. O incremento de crédito queda condicionado á declaración de dispoñibilidade do crédito como consecuencia das circunstancias antes sinaladas e, se for o caso, logo da aprobación da modificación orzamentaria que proceda.
A ampliación de crédito publicarase nos mesmos medios que a convocatoria, sen que tal publicidade implique a apertura de prazo para presentar novas solicitudes nin o inicio dun novo cómputo do prazo para resolver.
3. A contía das axudas concedidas poderá financiar ata un 100 % dos gastos obxecto de financiamento e, en calquera caso, cada actividade individual non poderá superar a contía de 200 euros (IVE incluído), e o total da axuda, a cantidade de 4.800 euros (IVE incluído).
4. O importe da subvención regulada nesta resolución en ningún caso poderá ser de tal contía que, illadamente ou en concorrencia con outras subvencións das distintas administracións ou calquera dos seus entes públicos ou privados, nacionais ou internacionais, supere o custo total do investimento subvencionable.
Artigo 4. Entidades beneficiarias
1. Poderán ser beneficiarias destas axudas as asociacións de persoas consumidoras que estean legalmente constituídas e inscritas, no momento de publicarse esta resolución no
Diario Oficial de Galicia
, na Sección Xeral do Rexistro de Organizacións de Consumidores e Usuarios de Galicia a que se refire o Decreto 95/1984, do 24 de maio.
2. Non poderán ser beneficiarias destas axudas aquelas asociacións que, incumprindo manifestamente as súas obrigas legais, non colaborasen ou non facilitasen a información solicitada polo Instituto Galego do Consumo e da Competencia.
3. Para que as asociacións poidan beneficiarse destas axudas deberán cumprir os seguintes requisitos:
a) Non estar incursas en ningunha das circunstancias previstas nos números 2 e 3 do artigo 10 da Lei 9/2007, do 13 de xuño, de subvencións de Galicia.
b) Estar ao día no cumprimento das obrigas tributarias estatais e autonómicas e da Seguridade Social e non ter pendente de pagamento ningunha outra débeda, por ningún concepto, coa Administración pública da Comunidade Autónoma.
4. As persoas beneficiarias obríganse a facilitar canta información lles sexa requirida polo Instituto Galego do Consumo e da Competencia no exercicio das súas funcións de fiscalización do destino das axudas.
Artigo 5. Documentación complementaria
1. As solicitudes irán acompañadas da seguinte documentación:
a) Certificación da lista de actividades que se pretenden levar a cabo obxecto de subvención (anexo III). Unha vez presentado este anexo III no momento da solicitude, posteriormente só se permitirá a súa modificación unha única vez e sempre que os cambios afecten unicamente a modalidade, data ou localidade de realización e en ningún caso o número de actividades solicitadas. Esta modificación deberá ser comunicada ao IGCC seguindo o procedemento establecido no artigo 6 destas bases e cunha antelación mínima de 15 días antes da realización da primeira actividade, presentando un novo anexo III.
b) Poder suficiente da persoa representante e asinante da solicitude para actuar en nome da entidade solicitante, se é o caso.
De conformidade co artigo 28.3 da Lei 39/2015, do 1 de outubro, do procedemento administrativo común das administracións públicas, non será necesario achegar os documentos que xa fosen presentados anteriormente pola persoa interesada ante calquera Administración. Neste caso, a persoa interesada deberá indicar en que momento e ante que órgano administrativo presentou os ditos documentos, que serán obtidos de xeito electrónico a través das redes corporativas ou mediante consulta ás plataformas de intermediación de datos ou outros sistemas electrónicos habilitados para o efecto, agás que conste no procedemento a oposición expresa da persoa interesada. De forma excepcional, se non se puidesen obter os citados documentos, poderáselle solicitar novamente á persoa interesada a súa achega.
2. A documentación complementaria deberá presentarse de xeito electrónico.
Se algunha das persoas interesadas presenta a documentación complementaria presencialmente, será requirida para que a emende a través da súa presentación electrónica. Para estes efectos, considerarase como data de presentación aquela en que fose realizada a emenda.
As persoas interesadas responsabilizaranse da veracidade dos documentos que presenten. Excepcionalmente, cando a relevancia do documento no procedemento o exixa ou existan dúbidas derivadas da calidade da copia, a Administración poderá solicitar de maneira motivada o cotexo das copias achegadas pola persoa interesada, para o que poderá requirir a exhibición do documento ou da información orixinal.
3. Sempre que se realice a presentación de documentos separadamente da solicitude, deberanse indicar o código e o órgano responsable do procedemento, o número de rexistro de entrada da solicitude e o número de expediente, se se dispón del.
4. No caso de que algún dos documentos que se vaia presentar de forma electrónica supere os tamaños máximos establecidos ou teña un formato non admitido pola sede electrónica da Xunta de Galicia, permitirase a súa presentación de forma presencial dentro dos prazos previstos e na forma indicada nos parágrafos anteriores. A información actualizada sobre o tamaño máximo e os formatos admitidos pode consultarse na sede electrónica da Xunta de Galicia.
Artigo 6. Trámites administrativos posteriores á presentación das solicitudes
Todos os trámites administrativos que as persoas interesadas deban realizar tras a presentación da solicitude deberán ser efectuados electronicamente accedendo á Carpeta cidadá da persoa interesada, dispoñible na sede electrónica da Xunta de Galicia.
Artigo 7. Comprobación de datos
1. Para a tramitación deste procedemento consultaranse automaticamente os datos incluídos nos seguintes documentos en poder da Administración actuante ou elaborados polas administracións públicas, agás que a persoa interesada se opoña á súa consulta:
a) NIF da entidade solicitante.
b) DNI/NIE da persoa representante.
c) Certificado de estar ao día no pagamento de obrigas tributarias coa AEAT para a solicitude de axudas e subvencións.
d) Certificado de estar ao día no pagamento coa Seguridade Social.
e) Certificado de estar ao día no pagamento coa Xunta de Galicia para percibir axudas ou subvencións das administracións públicas.
f) Concesión de subvencións e axudas.
g) Inhabilitación para obter subvencións e axudas.
2. No caso de que as persoas interesadas se opoñan a esta consulta, deberán indicalo no recadro correspondente habilitado no formulario correspondente de inicio (anexo II) e achegar os ditos documentos.
Cando así o exixa a normativa aplicable, solicitarase o consentimento expreso da persoa interesada para realizar a consulta.
3. Excepcionalmente, no caso de que algunha circunstancia imposibilite a obtención dos citados datos, poderáselles solicitar ás persoas interesadas a presentación dos documentos correspondentes.
Artigo 8. Transparencia e bo goberno
1. Deberá darse cumprimento ás obrigas de transparencia contidas no artigo 17 da Lei 1/2016, do 18 de xaneiro, de transparencia e bo goberno, e no artigo 15 da Lei 9/2007, do 13 de xuño, de subvencións de Galicia.
2. En virtude do disposto no artigo 4 da Lei 1/2016, do 18 de xaneiro, de transparencia e bo goberno, as persoas físicas e xurídicas beneficiarias de subvencións están obrigadas a subministrar á Administración, ao organismo ou á entidade das previstas no artigo 3.1 da Lei 1/2016 a que se atopen vinculadas, logo de requirimento, toda a información necesaria para que aquela cumpra as obrigas previstas no título I da citada lei.
Artigo 9. Órganos competentes
O órgano competente para a instrución dos expedientes de axudas a que fan referencia estas bases será o Servizo de Información, Cooperación e Fomento do Instituto Galego do Consumo e da Competencia, e corresponderalle á Dirección do Instituto Galego do Consumo e da Competencia ditar a resolución da concesión.
Artigo 10. Instrución dos procedementos
1. De acordo co establecido no artigo 19.2 da Lei 9/2007, de 13 de xuño, de subvencións de Galicia, e no correlativo artigo 31.4 da mesma lei, o órgano competente para a tramitación do procedemento comezará a instrución dos expedientes por orde de entrada na unidade tramitadora, atendendo ao disposto no artigo 16.4.a) da Lei 39/2015, do 1 de outubro, do procedemento administrativo común das administracións públicas, e concederá a subvención en actos sucesivos ata o esgotamento do crédito. O órgano xestor publicará no DOG e na páxina web do Instituto Galego do Consumo e da Competencia o esgotamento da partida orzamentaria e non admitirá as solicitudes posteriores, salvo que se produza un incremento do crédito.
Cando non se dispoña de crédito suficiente para atender a última solicitude coa intensidade prevista no artigo 3.3 das bases, o crédito esgotarase nela coa porcentaxe de axuda que resulte.
No caso de coincidencia na data entre varias solicitudes, e cando non se dispoña de crédito suficiente para atendelas todas coa intensidade de axuda solicitada, o crédito asignarase en función do número de entrada da solicitude e respectando o límite de intensidade máxima prevista no artigo 3.3 das bases.
2. Conforme o establecido no artigo 68 da Lei 39/2015, do 1 de outubro, do procedemento administrativo común das administracións públicas, se a solicitude de axuda non reúne os requisitos exixidos nesta lei e na presente resolución, a interesada será requirida para que nun prazo de dez días, contados a partir do día seguinte ao da recepción do dito requirimento, rectifique a falta ou xunte os documentos preceptivos, coa indicación de que, se non o fixese, se entenderá que desiste da súa petición, logo da resolución que deberá ser ditada nos termos previstos no artigo 21 da citada lei.
Este requirimento de emenda tamén se fará se das certificacións obtidas de conformidade co artigo 7.1 resulta que a solicitante non está ao día no pagamento das súas obrigas tributarias e sociais co Estado, coa Comunidade Autónoma e coa Seguridade Social.
3. Sen prexuízo do disposto no parágrafo anterior, poderá requirirse á solicitante que achegue cantos datos, documentos complementarios e aclaracións resulten necesarios para a tramitación e resolución do procedemento.
4. Os expedientes que non cumpran as exixencias contidas nestas bases ou na normativa de aplicación, ou que non conteñan a documentación necesaria, quedarán á disposición do órgano instrutor para que formule a proposta de resolución de inadmisión, en que se indicarán as causas desta.
Artigo 11. Audiencia
1. Instruído o procedemento, e inmediatamente antes de redactar a proposta de resolución, porase de manifesto ás interesadas para que, nun prazo de dez días, poidan formular alegacións e presentar os documentos e xustificacións que consideren pertinentes.
2. Porén, poderase prescindir do trámite a que se refire o número anterior cando non figuren no procedemento nin se vaian ter en conta na resolución outros feitos nin outras alegacións ou probas que as aducidas pola interesada.
Artigo 12. Resolución
1. Unha vez concluído o trámite de audiencia, o órgano instrutor formulará a proposta de resolución, que se elevará, a través do órgano instrutor, ao/á director/a do Instituto Galego do Consumo e da Competencia.
2. O/a director/a do Instituto Galego do Consumo e da Competencia, á vista da proposta de resolución e logo da fiscalización limitada previa, ditará a correspondente resolución, que deberá estar debidamente motivada e expresará, cando menos, os conceptos que se subvencionan e o seu custo, así como a axuda concedida e a súa contía ou, de ser o caso, a causa de denegación.
En ningún caso o importe das axudas concedidas poderá superar o custo da actividade que vaia desenvolver a beneficiaria ou, de ser o caso, a porcentaxe máxima de investimento subvencionable legalmente establecida.
3. O prazo máximo para resolver e notificar a resolución do procedemento non poderá exceder os 3 meses. O prazo empezará a computar a partir do dia seguinte ao da presentación da solicitude.
O vencemento do prazo máximo sen se ter notificado a resolución lexitima as interesadas para entender desestimada por silencio administrativo a solicitude de concesión da axuda.
4. Todas as resolucións serán notificadas de acordo co establecido na Lei 39/2015, do 1 de outubro, do procedemento administrativo común das administracións públicas.
A dita resolución será publicada na web http://consumo.xunta.gal e notificada á persoa adxudicataria, de acordo co establecido na Lei 39/2015, do 1 de outubro, do procedemento administrativo común das administracións públicas.
As solicitudes desestimadas notificaranse individualmente, con indicación das causas da desestimación.
Artigo 13. Notificación
1. As notificacións de resolucións e actos administrativos practicaranse só por medios electrónicos, nos termos previstos na normativa reguladora do procedemento administrativo común.
2. De conformidade co artigo 45.2 da Lei 4/2019, do 17 de xullo, de administración dixital de Galicia, as notificacións electrónicas practicaranse mediante a comparecencia na sede electrónica da Xunta de Galicia e a través do Sistema de notificación electrónica de Galicia-Notifica.gal. Este sistema remitirá ás persoas interesadas avisos da posta á disposición das notificacións á conta de correo e/ou teléfono móbil que consten na solicitude. Estes avisos non terán, en ningún caso, efectos de notificación practicada e a súa falta non impedirá que a notificación sexa considerada plenamente válida.
3. De conformidade co artigo 47 da Lei 4/2019, do 17 de xullo, de administración dixital de Galicia, as persoas interesadas deberán crear e manter o seu enderezo electrónico habilitado único a través do Sistema de notificación electrónica de Galicia-Notifica.gal, para todos os procedementos administrativos tramitados pola Administración xeral e as entidades instrumentais do sector público autonómico. En todo caso, a Administración xeral e as entidades do sector público autonómico de Galicia poderá de oficio crear o indicado enderezo, para os efectos de asegurar que as persoas interesadas da súa obriga de relacionarse por medios electrónicos.
4. As notificacións entenderanse practicadas no momento en que se produza o acceso ao seu contido e rexeitadas cando transcorresen dez días naturais desde a posta á disposición da notificación sen que se acceda ao seu contido.
5. Se o envío da notificación electrónica non fose posible por problemas técnicos, practicarase a notificación polos medios previstos na normativa reguladora do procedemento administrativo común.
Artigo 14. Réxime de recursos
As resolucións ditadas ao abeiro da resolución de convocatoria poñerán fin á vía administrativa e contra elas poderán interpoñerse os seguintes recursos, sen prexuízo de que as persoas interesadas poidan exercer calquera outro que consideren procedente:
a) Recurso potestativo de reposición ante o órgano que as ditou ou debeu ditalas, no prazo dun mes contado a partir do día seguinte ao da súa notificación. Se o acto non for expreso, poderán interpoñer recurso de reposición en calquera momento a partir do día seguinte a aquel en que se produza o acto presunto.
b) Recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación da resolución.
Artigo15. Modificación da resolución
1. Toda alteración das condicións tidas en conta para a concesión da axuda e, en todo caso, a obtención concorrente de axudas outorgadas por outras administracións ou entes públicos ou privados, poderá dar lugar á modificación da resolución de concesión.
2. O órgano competente para a concesión da axuda poderá acordar a modificación da resolución por instancia da persoa beneficiaria. Os requisitos que deberán cumprirse son os seguintes:
a) Que a actividade, conduta ou modificación estea comprendida dentro da finalidade das normas ou bases reguladoras.
b) Que se acredite a inexistencia de prexuízo a terceiros.
c) Que os novos elementos e circunstancias que motiven a modificación, de ter concorrido na concesión inicial, non supuxesen a denegación da axuda.
3. O acto polo que se acorde a modificación da resolución ou, se é o caso, se denegue, será ditado polo órgano concedente, logo da instrución do correspondente expediente en que se dará audiencia aos interesados, nos termos previstos no artigo 11 destas bases.
Artigo 16. Aceptación e renuncia
Sen prexuízo dos recursos que procedan contra a resolución de concesión, transcorridos dez días desde a notificación ou publicación desta sen que a interesada comunicase expresamente a súa renuncia á axuda, entenderase que a acepta, e desde ese momento adquirirá a condición de beneficiaria.
A renuncia á axuda poderase facer axustándose ao modelo que se xunta como anexo V, así como por calquera outro medio que permita a súa constancia, de acordo co establecido no artigo 94 da Lei 39/2015, do 1 de outubro, do procedemento administrativo común das administracións públicas.
No caso de que se comunicase a renuncia en prazo, o/a director/a do Instituto Galego do Consumo e da Competencia ditará a correspondente resolución, nos termos do artigo 21 da mesma lei.
Artigo 17. Obrigas da entidade beneficiaria
Son obrigas da beneficiaria as establecidas no artigo 11 da Lei 9/2007, de subvencións de Galicia e, en concreto as que se relacionan a seguir:
a) Realizar a actividade nas condicións que fundamentaron a concesión da axuda.
b) Someterse ás actuacións de comprobación, control e inspección que efectúe o órgano concedente e ás de control financeiro que lle corresponden á Intervención Xeral da Comunidade Autónoma, ás previstas na lexislación do Tribunal de Contas e do Consello de Contas ou a outros órganos da Administración estatal ou da Unión Europea, aos cales se lles facilitará canta información lles sexa requirida para este efecto, todo isto de conformidade co disposto na Lei 9/2007, de subvencións de Galicia, e demais normativa regulamentaria de desenvolvemento.
c) Comunicarlle á entidade concedente a obtención de axudas, ingresos ou recursos que financien as actividades subvencionadas. Esta comunicación deberá efectuarse tan pronto como se coñeza e, en todo caso, con anterioridade á xustificación da aplicación dada aos fondos percibidos. Esta axuda é compatible con outras axudas outorgadas para a mesma finalidade, sempre e cando o importe total das axudas concedidas non supere o custo total da actividade.
d) Poñer á disposición do IGCC calquera información ou documentación que se lle solicite, especialmente a destinada a comprobar os datos facilitados polas organizacións para a obtención de axudas.
e) Conservar os documentos xustificativos da aplicación dos fondos recibidos, incluídos os documentos electrónicos, mentres poidan ser obxecto das actuación de comprobación e control.
f) Proceder ao reintegro dos fondos percibidos nos supostos previstos no artigo 33 da Lei 9/2007, do 13 de xuño, de subvencións de Galicia.
g) Para as axudas indicadas nestas bases, as asociacións deberán exhibir, nos lugares de celebración das actividades, o patrocinio da Consellería de Emprego, Comercio e Emigración.
h) Dar cumprimento á normativa de protección de datos persoais, en concreto ao disposto no Regulamento (UE) núm. 2016/679 do Parlamento Europeo e do Consello, do 27 de abril de 2016, relativo á protección das persoas físicas no que respecta ao tratamento de datos persoais (Regulamento xeral de protección de datos) e demais normativa concordante. Os datos persoais das persoas usuarias participantes nas actuacións subvencionadas trataraos a Xunta de Galicia-Instituto Galego do Consumo e da Competencia na súa condición de responsable, coa finalidade de xestionar o adecuado desenvolvemento desta resolución, e poderán ser comunicados ás administracións públicas competentes cando sexa necesario para a tramitación do procedemento. A base lexitimadora do tratamento é a realización dunha misión de interese público e o consentimento das persoas interesadas, que poderán acceder, rectificar e suprimir os seus datos, así como exercer outros dereitos a través da sede electrónica da Xunta de Galicia ou nos lugares e rexistros establecidos na normativa reguladora do procedemento administrativo común. Contacto delegado de protección de datos e máis información en https://www.xunta.gal/proteccion-datos-persoais
As entidades beneficiarias da subvención serán responsables de informar de maneira fidedigna as destinatarias finais do tratamento que levarán a cabo sobre os seus datos, conforme o especificado no artigo 13 do Regulamento xeral de protección de datos, así como dos aspectos incluídos no parágrafo anterior, para o cal deberán solicitar o seu consentimento explícito. Así mesmo, as entidades beneficiarias serán responsables de custodiar a documentación que acredite o cumprimento destas obrigas.
Artigo 18. Xustificación
1. Para cobrar a axuda concedida, a beneficiaria deberá presentar a seguinte documentación nos lugares sinalados no artigo 3 da convocatoria. O prazo límite para presentala é ata o 10 de decembro (incluído) de 2026, e non é necesario esgotar o prazo máximo:
a) Certificación do/da secretario/a da organización, co visto e prace do/da presidente/a, de que o programa de actividades foi executado conforme o indicado na solicitude.
b) Xustificación dos asistentes ás actividades que leven a cabo, polos medios que se consideren máis oportunos.
c) Memoria final de avaliación por cada unha das actividades realizadas (anexo VI).
d) Relación clasificada dos gastos e investimentos de cada unha das actividades subvencionadas, con identificación do provedor, concepto, importe, data de emisión e data de pagamento (anexo VII).
e) As facturas ou documentos de valor probatorio equivalente no tráfico xurídico mercantil ou con eficacia administrativa incorporados na relación a que se fai referencia no parágrafo anterior, emitidas polos provedores en relación coa actuación subvencionada e por cada unha das actividades subvencionadas.
f) As facturas deberán cumprir os requisitos establecidos no Regulamento polo que se regulan as obrigas de facturación, aprobado polo Real decreto 1496/2003, do 28 de novembro (BOE do 29 de novembro), modificado polo Regulamento aprobado polo Real decreto 87/2005, do 31 de xaneiro (BOE do 1 de febreiro).
g) Os pagamentos poderanse realizar polos seguintes medios:
– Transferencia bancaria.
– Cheque nominativo co seu xustificante de movemento de fondos.
– Pagamentos en efectivo. Condicións para a correcta acreditación do pagamento: debe presentar un recibo asinado e selado polo provedor en que estea suficientemente identificada a empresa que recibe o importe e no cal consten o número e a data de emisión do xustificante de pagamento, así como o nome e o NIF da persoa que o asina. No suposto de que o pagamento se acredite mediante un xustificante da recepción consignado no mesmo documento xustificativo do gasto, este deberá conter a sinatura lexible que indique a persoa que o asina, o seu NIF e o selo do provedor. A xustificación do pagamento mediante ese xustificante do provedor só se poderá aceptar para gastos de escasa contía, segundo o establecido no artigo 42.3 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.
h) Declaración comprensiva do conxunto de todas as solicitudes efectuadas ou concedidas, para esta mesma finalidade, polas distintas administracións públicas, segundo o modelo do anexo IV.
i) Certificación, debidamente actualizada, acreditativa de estaren ao día nas obrigas tributarias co Estado, coa Comunidade Autónoma e coa Seguridade Social, unicamente no suposto de que a solicitante denegase expresamente a autorización para solicitar as certificacións que deban emitir a Axencia Estatal da Administración Tributaria, a Tesouraría Xeral de Seguridade Social e a Consellería de Facenda e Administración Pública da Xunta de Galicia.
j) Declaración responsable, debidamente actualizada, de que non están incursas en ningunha das prohibicións para obter a condición de empresa beneficiaria das axudas, recollidas no artigo 10.2 da Lei 9/2007, do 13 de xuño, de subvencións de Galicia, segundo o modelo do anexo IV.
k) Todos os materiais producidos no desenvolvemento dos proxectos deberán remitirse ao IGCC, xunto coa xustificación en soporte dixital en formato pdf. No caso de haber imaxes, o formato será JPG.
l) Reportaxe fotográfica do desenvolvemento de cada unha das actividades de formación. Esta reportaxe fotográfica deberá xustificar o día e o lugar da realización das actividades.
m) Programa de actividades en que se poña de manifesto o cumprimento do contido mínimo que deben acadar as actividades de formación impartidas.
2. Transcorrido o prazo indicado sen que a persoa beneficiaria presentase a documentación solicitada, requirirase o beneficiario para que no prazo improrrogable de dez días a presente. Na falta desta presentación da xustificación, unha vez feito o dito requirimento, poderase entender que renuncia á axuda. Neste caso, o/a director/a do Instituto Galego do Consumo e da Competencia ditará a oportuna resolución, nos termos do artigo 21 da Lei 39/2015, do 1 de outubro, do procedemento administrativo común das administracións públicas.
3. En virtude do establecido no artigo 10 destas bases reguladoras, a concesión das subvencións farase en actos sucesivos ata o esgotamento do crédito, o que implica que as solicitudes presentadas logo do esgotamento do crédito non serán admitidas, e non se poderá conceder a axuda para o desenvolvemento de actividades de sensibilización, formación e divulgación en materia de subministración de enerxía, comercio electrónico seguro, intelixencia artificial, vivenda e servizos financeiros que queiran levar a cabo outras asociacións. Por iso, a non xustificación das solicitudes concedidas nunha porcentaxe superior ao 50 % implicará a imposibilidade de presentar outras solicitudes nas dúas vindeiras convocatorias para este procedemento CO400B.
Artigo 19. Pagamento
1. Recibida a documentación xustificativa da axuda, os órganos competentes do Instituto Galego do Consumo e da Competencia, antes de proceder ao seu pagamento, poderán realizar as actuacións de comprobación oportunas para verificar o cumprimento da actividade subvencionada.
2. As axudas minoraranse proporcionalmente se o investimento xustificado é inferior ao orzamento que serviu de base para a resolución da concesión, sempre que estea garantida a consecución do obxectivo.
3. De conformidade co establecido no artigo 65.1 e 4 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, as entidades beneficiarias desta resolución non están obrigadas a constituír garantía.
Artigo 20. Incumprimentos, reintegros e sancións
1. O incumprimento das obrigas contidas nestas bases reguladoras, na convocatoria ou na demais normativa aplicable, así como das condicións que, se é o caso, se establezan na resolución de concesión, dará lugar á obriga de devolver total ou parcialmente a axuda percibida, así como os xuros de demora correspondentes.
2. Para facer efectiva a devolución a que se refire o punto anterior, tramitarase o oportuno procedemento de reintegro, que se axustará ao previsto no capítulo II do título II da Lei 9/2007, do 13 de xuño, de subvencións de Galicia.
3. Procederá a revogación das axudas, así como o reintegro total ou parcial das cantidades percibidas e a exixencia do xuro de mora, nos casos e nos termos previstos nos artigos 33 e seguintes da Lei 9/2007, do 13 de xuño, de subvencións de Galicia
4. Devolución voluntaria. De acordo co establecido no artigo 64 do Decreto 11/2009, do 8 de xaneiro, e cando proceda o reintegro da axuda, a entidade beneficiaria poderá devolver voluntariamente os pagamentos percibidos mediante o seu ingreso na correspondente conta bancaria do Instituto Galego do Consumo e da Competencia. O importe da devolución incluirá os xuros de mora previstos legalmente ata o momento en que se produza a devolución efectiva por parte da entidade.
5. Ás persoas beneficiarias das axudas reguladas nestas bases seralles de aplicación o réxime de infraccións e sancións previsto no título IV da devandita Lei 9/2007, do 13 de xuño.
Artigo 21. Fiscalización e control
1. O Instituto Galego do Consumo e da Competencia poderá levar a cabo as actividades de inspección que considere oportunas para controlar o cumprimento das axudas.
2. Alén do anterior, a concesión das axudas reguladas nesta resolución estará sometida ao exercicio da función interventora e do control financeiro por parte da Intervención Xeral da Comunidade Autónoma, nos termos que establece o título III da Lei 9/2007, do 13 de xuño, de subvencións de Galicia, ás actuacións de comprobación previstas na lexislación do Tribunal de Contas e do Consello de Contas, así como, de ser o caso, ás dos servizos financeiros da Comisión Europea e do Tribunal de Contas Europeo.
Artigo 22. Publicidade
No prazo máximo de tres meses contados desde a data de resolución da concesión publicarase no
Diario Oficial de Galicia
a relación das axudas concedidas, con indicación da norma reguladora, persoa beneficiaria, crédito orzamentario, contía e finalidade da axuda.
Non obstante o anterior, cando os importes das axudas concedidas, individualmente consideradas, sexan de contía inferior a 3.000 euros, non será necesaria a publicación no
Diario Oficial de Galicia
, que será substituída pola publicación das axudas concedidas na páxina web do Instituto Galego do Consumo e da Competencia.
Por outra parte, de conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, transmitiranse á Base de datos nacional de subvencións a información requirida por esta, o texto da convocatoria para a súa publicación na citada base e o seu extracto no
Diario Oficial de Galicia
.
Así mesmo e de acordo co establecido no artigo 14, letra ñ), da Lei 9/2007, do 13 de xuño, de subvencións de Galicia, as persoas beneficiarias quedan informadas da existencia do Rexistro Público de Subvencións e para ser beneficiaria da axuda deberán autorizar a inscrición dos datos facilitados na solicitude. Non obstante, as persoas solicitantes poderán denegar expresamente o seu consentimento á inscrición dos seus datos no Rexistro Público de Subvencións, cando concorra algunha das circunstancias previstas na letra d) do número 2 do artigo 15 da Lei 9/2007, do 13 de xuño, de subvencións de Galicia.
Artigo 23. Remisión normativa
Para todo o non previsto nestas bases aplicarase o previsto na Lei 9/2007, do 13 de xuño, de subvencións de Galicia, no Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, e no resto de normativa que resulte de aplicación.